<classify> WAZIRI Mkuu, Kassim Majaliwa amemuagiza Waziri wa Nchi, Ofi si ya Waziri Mkuu Uwekezaji, Angella Kairuki kukutana na Waziri wa Fedha na Mipango, Dk Philip Mpango kujadili njia bora ya kuhakikisha asilimia 15 ya fedha zinazotozwa kwa wanaoingiza sukari kutoka nje ya nchi zinarejeshwa kwao kwa wakati. Alisema hayo juzi wakati wa hafla ya kutoa tuzo kwa wawekezaji bora nchini, inayoandaliwa kila mwaka na Shirikisho la Wenye Viwanda Tanzania CTI, iliyofanyikia Dar es Salaam.Alitoa agizo hilo baada ya Mwenyekiti wa CTI, Subash Patel kulalamika katika hotuba yake kuhuus ucheleweshwaji wa urejeshwaji wa tozo hiyo, inayotolewa na wawekezaji wanaoagiza sukari nje ya nchi kwa ajili ya shughuli za viwandani.Patel alisema muwekezaji anatakiwa kurudishiwa baada ya kuhakikiwa kama ametumia sukari hiyo kiwandani kwa ajili ya uzalishaji, lakini hata ikifahamika hivyo bado muda unaotumiwa hadi kumrejeshea fedha zake huwa ni mrefu sana. Alisema hali hiyo imekuwa ikiathiri biashara zao.Katika hotuba yake, Waziri Mkuu aliagiza kero hiyo itatuliwe haraka, ili wawekezaji waendelee kuzalisha kwa ufanisi zaidi kama inavyopaswa.Alisema serikali imekuwa mstari wa mbele kuwawezesha wawekezaji kunufaika na uwekezaji wao nchini, hivyo haiwezi kuiacha kero hiyo iwakwaze.Waziri Mkuu pia aliagiza kutatuliwa kwa kero za wawekezaji dhidi ya Shirika la Uwakala wa Meli nchini TASAC na kuitaka CTI kukutana na Tasac kujadiliana kwa undani kero hizo ili zitatuliwe kwa faida ya wawekezaji wa ndani na nje ya nchi.Kati ya mambo aliyoyaagiza Waziri Mkuu ni pamoja na uharakishwaji wa vibali vya kazi kwa wataalamu kutoka nje ya nchi wanaofika nchini kuleta ujuzi kwa faida ya Watanzania. Katika hatua nyingine, Majaliwa alisisitiza kuwa serikali imenuia kuongeza uzalishaji wa bidhaa za ndani ya nchi kwa kuongeza kodi zaidi kwa bidhaa za nje ya nchi zinazoletwa nchini. Alisema,:Serikali imejipanga kuimarisha sekta ya viwanda.Inaifikisha Tanzania kwenye uchumi wa kati unaotegemea viwanda hasa kwa kuimarisha mazingira bora ya uwekezaji na ndio maana kero mbalimbali zinatatuliwa. Ifahamike kuwa tupo makini kama serikali na watendaji wote kuifikisha Tanzania mbali zaidi. Kilichobaki ni kwenu wawekezaji kuongeza ufanisi zaidi katika kazi.Wakati huo huo, alibainisha kuwa tangu kuanzishwa kwa kampeni ya Tanzania ya viwanda, serikali imefanikisha kuanzisha a viwanda zaidi ya 4000 katika mikoa na halmashauri mbalimbali nchini.Alisema katika jitihada za kuviongezea ufanisi viwanda nchini, serikali imefuta tozo zaidi ya 50 zilizokuwa kero kwa wawekezaji, ikiwa ni pamoja na kuyapunguza majukumu ya iliyokuwa Mamlaka ya Chakula na Dawa Nchini TFDA na kuyaunganisha katika Shirika la Viwango Tanzania TBS ili kupunguza usumbufu kwa wawekezaji.  <topic>: kitaifa 